**Π Ρ Ο Τ Α Σ Η**

***Της Μαρίας Σωτ. Μπρουζούκη,***

***ως εκλεγμένο μέλος του Δ.Σ.***

ΠΡΟΣ:

*Τον κ. Πρόεδρο και τα μέλη του Δ.Σ.*

*του Συλλόγου Αθήνας- Πειραιά-*

*Αιγαίου-Δωδεκανήσου-Λαμίας-*

*Βορείου Αιγαίου & Ευβοίας*

-------------------------------

Σήμερα, περισσότερο από ποτέ, είναι αναγκαίο να ζητήσουμε να υλοποιηθεί το άρθρο 139 παρ.2 του Κώδικά μας και παράλληλα με την τροποποίηση του αρθ.51 να δημιουργήσουμε ένα νέο μέλλον για το επάγγελμά μας. Τα επόμενα χρόνια η μαζική ύλη από ΝΠΔΔ , funds και πιστωτικά ιδρύματα θα είναι τεράστια κι εμείς ως Σύλλογος, πρέπει να φροντίσουμε να μοιραστεί σε όλους τους συναδέλφους και να σταματήσουμε την προκλητικά αδιάφορη στάση μας.

Ζητώ το Δ.Σ. στην επόμενη συνεδρίασή του να συζητήσει την παρακάτω πρότασή μου, να λάβει απόφαση να τελειοποιηθεί η πρόταση αυτή με τα ανάλογα οικονομικά και τεχνικά στοιχεία και ο κ. Πρόεδρος να τη στείλει στον κ. Υπουργό Δικαιοσύνης, προκειμένου να εγκριθεί, να εκδοθεί ΚΥΑ με τους συναρμόδιους Υπουργούς , να δημοσιευθεί σε ΦΕΚ και να προχωρήσουμε στην υλοποίησή του μέσω μιας έκτακτης Γ.Σ. του Συλλόγου μας που θα την εγκρίνει.

Η πρότασή μου για την άμεση κατάθεση αιτήματός μας προς υλοποίηση του άρθρου 139 έχει ως εξής:

Ο Σύλλογος θα είναι ο δέκτης της ύλης που θα μοιράζεται κυκλικά στους συναδέλφους, μέσω του ηλεκτρονικού μητρώου που ήδη υπάρχει και συμπεριλαμβάνεται στο ηλεκτρονικό σύστημα που παραγγείλαμε και μας έφτιαξε το ΑΠΘ , για ηλεκτρονική κατάθεση πινάκων, ανάθεση πειθαρχικών, σύνδεση με ιστοσελίδα δικαστικών δημοσιεύσεων κλπ. O κάθε συνάδελφος που κατά σειρά θα επιλέγει το σύστημα, αν για οποιοδήποτε λόγο δεν θα θέλει να αναλάβει τη συγκεκριμένη ύλη, θα αρνείται και το σύστημα θα επιλέγει τον επόμενο. Η ίδια διαδικασία θα επαναλαμβάνεται, μέχρι το ποσόν που θα έχουμε συναποφασίσει να καλυφθεί για κάθε συνάδελφο. Αν από το σημείο αυτό κι έπειτα, ανατεθεί επί πλέον ύλη στο Σύλλογο, το σύστημα θ΄αρχίζει πάλι από την αρχή την κυκλική επιλογή. Το σύστημα αυτό, μπορεί να επεκταθεί με οποιαδήποτε άλλη υπηρεσία κριθεί απαραίτητη. Το ποσόν μέχρι του οποίου θα ανατίθεται ύλη ετησίως σε κάθε συνάδελφο, θα προσδιοριστεί στην έκτακτη Γ.Σ. του Συλλόγου που απαραίτητα θα γίνει με σκοπό να ληφθεί απόφαση για την υλοποίησή του, αφού μελετήσουμε τα στατιστικά στοιχεία που πρέπει να μας παραχωρήσει ο Σύλλογος από τις ετήσιες εκθέσεις επιθεωρήσεως, για να τα παρουσιάσουμε στο Σώμα. Η έκτακτη Γ.Σ. πρέπει να έχει νόμιμη απαρτία, η οποία σχηματίζεται με απόλυτη πλειοψηφία του αριθμού των μελών του Συλλόγου και η απόφαση λαμβάνεται με απόλυτη πλειοψηφία των παρόντων κατά την ψηφοφορία μελών της. Οι παρόντες στην ψηφοφορία πρέπει να αποτελούν τουλάχιστον το 1/3 των εγγεγραμμένων μελών του Συλλόγου.

Της Έκτακτης Γ.Σ. πρέπει να προηγηθεί συνεδρίαση του Δ.Σ. του Συλλόγου στην οποία με απόλυτη πλειοψηφία των μελών του θα πρέπει να ληφθεί απόφαση, η οποία θα καθορίζει τον τρόπο και τις λεπτομέρειες κατανομής της επαγγελματικής ύλης από τις προβλεπόμενες στο αρθ. 51 πηγές και να σταλεί στο Υπουργείο Δικαιοσύνης, προκειμένου ο Υπουργός με τους συναρμόδιους Υπουργούς να εκδώσουν ΚΥΑ η οποία θα ψηφισθεί και θα δημοσιευθεί στην Εφημερίδα της Κυβέρνησης.

Όσον αφορά την ύλη που θα τεθεί υπό κατανομή προτείνω να είναι: Όλες οι επιδόσεις και λοιπές διαδικαστικές πράξεις, οι οποίες διενεργούνται για λογαριασμό του ΚΕΔΕ, ΟΤΑ σε 1ο και 2ο βαθμό, ΚΕΑΟ, Επιχειρήσεων κοινής ωφελείας και πιστωτικών ιδρυμάτων ελληνικών και ξένων, Εταιρειών Διαχείρισης Απαιτήσεων από Δάνεια και Πιστώσεις (Ε.Δ.Α.Δ.Π.) και Εταιρειών Απόκτησης Απαιτήσεων από Δάνεια και Πιστώσεις (Ε.Α.Α.Δ.Π.) και γενικότερα νομικών και φυσικών προσώπων ελληνικών και ξένων στα οποία εκχωρείται η είσπραξη, εξασφάλιση και διαχείριση απαιτήσεων πιστωτικών ιδρυμάτων ή νομικών προσώπων στα οποία μεταβιβάζονται δικαιώματα και απαιτήσεις κατά των οφειλετών πιστωτικών ιδρυμάτων.

**ΣΧΕΔΙΟ ΑΙΤΙΟΛΟΓΙΚΗΣ ΕΚΘΕΣΗΣ**

Η υλοποίηση του υπάρχοντος άρθρου 139 παρ.2 Κώδικα Δικαστικών Επιμελητών κρίνεται αναγκαία προκειμένου να επιλυθούν με ρητή διάταξη ζητήματα αθέμιτου ανταγωνισμού που προέκυψαν στον Κλάδο μας την τελευταία δεκαετία, με αποτέλεσμα τη δημιουργία δύο και τριών οικονομικών ταχυτήτων Δικαστικών Επιμελητών, κάτι που δε αρμόζει σε Δημόσιους λειτουργούς που και οι αμοιβές τους ορίζονται από ΚΥΑ που δημοσιεύονται σε ΦΕΚ και διαχειρίζονται νομική ύλη. Ιδιαίτερα αναγκαία καθίσταται η προτεινόμενη ρύθμιση σήμερα , διότι η γενικότερη ύλη έχει μειωθεί κι όση απέμεινε συσσωρεύτηκε σε λίγα γραφεία μεθοδικά και κάτω από αδιευκρίνιστες συνθήκες. Ο νέος Δικαστικός Επιμελητής, πτυχιούχος Νομικής πλέον, αλλά και οι χρόνια εν υπηρεσία με τεράστια γνώση και εμπειρία παρέχουν τις ίδιες υπηρεσίες στους εντολείς τους, με ευσυνειδησία και τηρώντας τη νομιμότητα κατά τη διάρκεια τέλεσης των καθηκόντων τους. Για τους λόγους αυτούς θα πρέπει να διανέμεται ισομερώς η ύλη και να υπάρχει ίδια αντιμετώπιση από τους εντολείς, προκειμένου να εξασφαλιστεί ένα ικανό εισόδημα σε όλους για την αξιοπρεπή επιβίωση έκαστου άμισθου δημόσιου λειτουργού και την επιβαλλόμενη από το ρόλο του οικονομική του ανεξαρτησία, ειδικά σε αυτή τη δύσκολη οικονομική συγκυρία. Η υλοποίηση της παρ.2 του άρθρου 139 θα επιφέρει δικαιοσύνη στον Κλάδο των Δικαστικών Επιμελητών, θα ενισχύσει την αλληλεγγύη μεταξύ των μελών του και θα πατάξει φαινόμενα αθέμιτων πρακτικών και ανταγωνισμού που υπονομεύουν την επιβίωση πολλών μελών του, ενώ το δικαίωμα πρόσβασης στην εργασιακή ύλη είναι αναφαίρετο δικαίωμα όλων όσοι το επιθυμούν.

Η υλοποίηση της παρ.2 του άρθρου 139 δεν επιβαρύνει τον κρατικό προϋπολογισμό.

Αθήνα 14/5/2021

Με εκτίμηση

Μαρία Μπρουζούκη

|  |
| --- |
| **Αρθρο:** 139 |
| **Ημ/νία:** 19.08.2015 |
| **Ημ/νία Ισχύος:** 19.07.1995 |
| **Περιγραφή όρου θησαυρού:** ΔΙΚΑΣΤΙΚΟΙ ΕΠΙΜΕΛΗΤΕΣ |
|  |
| **Λήμματα** ΔΙΚΑΙΟΣΥΝΗ, ΔΙΚΑΣΤΙΚΟΙ ΕΠΙΜΕΛΗΤΕΣ, ΑΡΧΕΙΟ, ΒΙΒΛΙΑ ΜΕΤΑΓΡΑΦΗΣ, ΑΜΟΙΒΕΣ |
| **Σχόλια** - Οι εντός «» λέξεις του παρόντος τίθενται όπως αντικαταστάθηκαν με την παρ. 4 της υποπαρ. Γ.1 του άρθρου 2γ του ν. 4336/2015 (ΦΕΚ Α' 94/14.8.2015) και σύμφωνα με το άρθρο 4 του ιδίου νόμου η ισχύς αρχίζει από την υπογραφή από τα συμβαλλόμενα μέρη της Σύμβασης Χρηματοδοτικής Διευκόλυνσης της ΠΑΡΑΓΡΑΦΟΥ Β' του άρθρου 3,δηλαδή από 19.8.2015. |

|  |
| --- |
| **Κείμενο Αρθρου**  ΜΕΡΟΣ ΤΡΙΤΟ  ΤΕΛΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ  1. Με αποφάσεις του Υπουργού Δικαιοσύνης, που δημοσιεύονται στην  Εφημερίδα της Κυβερνήσεως, καθορίζονται:  α) κάθε λεπτομέρεια σχετική με την τήρηση και τη φύλαξη του αρχείου των  δικαστικών επιμελητών,  β) ο τύπος των βιβλίων που τηρούνται από τους δικαστικούς επιμελητές  σύμφωνα με τις κείμενες διατάξεις και κάθε λεπτομέρεια σχετική με την  τήρησή τους και  γ) κάθε αναγκαία λεπτομέρεια για την εφαρμογή διατάξεων του παρόντος.  **2. Με κοινή απόφαση του Υπουργού Δικαιοσύνης και των συναρμόδιων υπουργών, που δημοσιεύεται στην Εφημερίδα της Κυβερνήσεως, καθορίζονται ο τρόπος και οι λεπτομέρειες κατανομής, μεταξύ των δικαστικών επιμελητών της ίδιας κατά τόπον αρμοδιότητας, της επαγγελματικής ύλης που προκύπτει από τις προβλεπόμενες στο άρθρ.51 του παρόντος πηγές.**  3. Αν για τη λειτουργία συλλογικού οργάνου προβλεπόμενου από τον  παρόντα νόμο απαιτείται κατά τις διατάξεις του ο προσδιορισμός  ποσοστού, το τυχόν προκύπτον κλάσμα αν είναι μικρότερο του μισού της  μονάδας δεν υπολογίζεται, αν δεν είναι ίσο προς το μισό τουλάχιστο  λογίζεται ως ακεραία μονάδα. Η παρούσα διάταξη δεν ισχύει σε  περιπτώσεις, που ειδικές διατάξεις του παρόντος προβλέπουν διαφορετικά.  4. Από την έναρξη της ισχύος του παρόντος ο μέχρι τώρα "Σύλλογος  Δικαστικών Επιμελητών Εφετείου Λάρισας" μετονομάζεται σε "Σύλλογο  Δικαστικών Επιμελητών Εφετείων Λάρισας-Δυτικής Μακεδονίας". Στο  Σύλλογο αυτόν μετεγγράφονται υποχρεωτικά από το Σύλλογο Εφετείου  Θεσσαλονίκης μέσα σε δύο μήνες και καθίστανται μέλη του οι δικαστικοί  επιμελητές του "Εφετείου Δυτικής Μακεδονίας". Η μετεγγραφή  ενεργείται με φροντίδα του προέδρου του συλλόγου στον οποίο  μετεγγράφονται, από δε της μετεγγραφής διαγράφονται αυτομάτως από τα  μητρώα του συλλόγου από τον οποίο μετακινούνται και οι φάκελοι με τα  ατομικά τους στοιχεία παραδίδονται χωρίς υπαίτια βραδύτητα στο νέο  τους σύλλογο. Τα δελτία ταυτότητας των μετεγγραφομένων ισχύουν μέχρι να  αντικατασταθούν από το νέο σύλλογό τους σύμφωνα με τις διατάξεις του  παρόντος. Για τη μετεγγραφή οι σύλλογοι ενημερώνουν αντίστοιχα τους  οικείους εισαγγελείς "εφετών". |